Dennis Flydtkjær (DF), 2013-12-03:
Antallet af udenlandske fanger i de danske fængsler og arresthuse har aldrig været større, end det er lige nu.
Justitsministeriet har i et svar til Retsudvalget oplyst, at der er omkring 4.224 personer indsat i danske fængsler og arresthuse, heraf er 1.164 registreret som udlændinge.
Ud af dem er 709 anholdte eller varetægtsfængslede, som altså ikke er domfældte, der afsoner.
Der er 455, der afsoner en dom, og ud af dem er der 414, der har mere end 30 dage tilbage af den straf, de er ved at afsone, og det er sådan set dem, det her beslutningsforslag handler om.
Beslutningsforslaget handler jo kort sagt om, at vi vil have, at flere udenlandske kriminelle skal afsone i deres hjemland, hvilket vi mener alt for få gør i dag, også sammenlignet med vores nabolande.
For som jeg før nævnte i mit spørgsmål til den socialdemokratiske ordfører, ligger Sverige på omkring 60 hjemsendelser om året, og Norge ligger på omkring 50.
I Danmark nåede man kun op på 16 i 2012, og i 2013 er det så blevet noget bedre, man ligger på 31, men er stadig væk langt fra, hvad man ligger på i vores nabolande.
Jeg synes, det er vigtigt, at man tænker på, at det her altså handler om folk, der ingen fremtid har i Danmark.
Det er folk, der er kommet til Danmark for at begå kriminalitet, og som vi alle sammen mener skal sendes ud, men de får så alligevel lov til at blive i de danske overfyldte fængsler, og det synes vi i Dansk Folkeparti sammen med de andre beslutningsforslagsstillere at der skal gøres noget ved.
Det, vi foreslår i beslutningsforslaget, er jo bl.a., at man får ændret EU-reglerne.
Det mener vi så skal sættes så betragteligt ned, at det kun skal være 1 måned.
Det vil jo betyde, at det også kommer til at gælde for folk, der bl.a. kommer til Danmark på tyvetogt.
Sådan er det jo ikke i dag, for med EU's regler om de 6 måneder, er det faktisk ret grov kriminalitet, der skal til, før man kan få lov til at afsone i sit hjemland.
Noget af det, som beslutningsforslaget også handler om, er, at vi ønsker, at man i øget grad skal bruge bilaterale aftaler med andre lande, præcis som man gør i Norge og Sverige, hvor det viser sig, at de har haft stor succes med det.
En tredje ting, der er i beslutningsforslaget, er, at vi mener, man skal lave en hastebehandling i domstolssystemet, så de folk, der bl.a. kommer hertil på røvertogt, kommer hurtigere igennem domstolssystemet og dermed også hurtigere kan komme til afsoning i hjemlandet.
Jeg synes også, man skal have i tankerne, hvis det lykkes at få flere til at afsone i hjemlandet, at standarden i fængslerne i bl.a. Østeuropa er noget ringere, end den er i Danmark.
Og jeg er ret sikker på, at det altså vil afskrække en del fra at komme hertil på tyvetogt, hvis de ved, at de ikke kommer ind i de danske luksuriøse fængsler med fjernsyn på værelset, kunst på væggene osv., men derimod kommer hjem til Østeuropa, hvor fængselsforholdene er noget ringere.
Jeg tror helt sikkert, at det kunne afskrække nogle fra at komme her til landet for at begå tyveri.
Hvis vi så forestiller os, at det her forslag bliver vedtaget, og at regeringen indgår de her foreslåede bilaterale aftaler med f.eks. de østeuropæiske lande, er jeg ret sikker på, at det vil betyde, at vi får en langt lavere kapacitetsudnyttelse af vores fængsler.
Det vil frigøre en masse midler, som vi så bl.a. kan bruge på andre ting.
Det blev før nævnt, at der i forslaget manglede penge til at gøre noget for at få en hurtigere domfældelse, og det er bl.a. nogle af de penge, man kunne spare, hvis man fik overført de østeuropæiske kriminelle til at afsone i hjemlandet.
Det frigør altså en masse midler, som man bl.a. kunne føre over i domstolssystemet.
Jeg skal sige, at Dansk Folkeparti naturligvis kan støtte det her forslag, da vi er medforslagsstillere.